تطورات مثيرة عرفتها فضيحة داك الأستاذ اللّي نوّض قربالة كبيرة فالقاهرة وتحول من منتحل صحفة صحفي إلى “بُوكْسُورْ”. مصدر رسمي أكد لـ”كود” أن البحث الإداري الذي باشرته الأكاديمية الجهوية للتربية والتكون لجهة الرباط سلا القنيطرة لمعرفة كيفاش مشا هذا الأخير للكان بينات أن السيد غادي بلا اخبار شي حد. وقال المصدر الرسمي ل”كود”، أن المديرية الإقليمية في مدينة سلا لم ترخص بشكل مطلق لهذا الأستاذ قصد مغادرته التراب الوطني من أجل حضور منافسات كأس إفريقيا 2019، مؤكدا في الوقت نفسه أنه المديرية بصدد تنزيل العقوبات الجاري بها العمل في حق الأستاذ المخالف. دبا الأكاديمية دارت الخدمة ديالها والمديرية غادي تصدر قريب العقوبة المناسبة فحق هاد الأستاذ اللّي خاصها تكن مشددة باش يبقى عبرة لناس آخرين. لكن عنداك غير عاود يوقع شي ضغط من قبل نقابة الاستقلال التي ينتمي إليها هاد الأستاذ باش متكونش فحقو شي عقوبة زجرية. دبا غادي نشوفو شنو غادي يديرو الاستقلاليين صحابو اللي كيناديو بالحكامة. يشار إلى أن هاد الأستاذ مشا لمصر واسمح فالامتحانات ديال السادس ابتدائي وهرب من الحراسة والتصحيح. هاد السيد كانت كشفت مصادر “كود” أن هادي 3 سنوات كان عندو تفرغ وجابو من الجامعة الحرة للتعليم التابعة للذارع النقابي لحزب الاستقلال، وكان مدعم من قبل داك الاستقلالي عبد القادر الكيحل. 
عنداك غير الاستقلاليين يدافعو على هاد الفضيحة. المعلم اللي انتاحل صفة صحافي لمصر ما عندوش رخصة للسفر. مصدر رسمي ل”كود”: ما خبرناش فاش مشى ودابا غاديين نطبقو القانون فحالتو